b'\n_START_ARTICLE_\nFIBA olimpijski kvalifikacijski turnir 2008\n_START_PARAGRAPH_\nOlimpijski kvalifikacijski turnir v ko\xc5\xa1arki 2008 pod okriljem FIBE je bil zadnji izmed kvalifikacijskih turnirjev za nastop na Olimpijskih igrah v Pekingu. Turnir se je odvijal v Atenah v Gr\xc4\x8diji od 14. do 20. julija 2008 v pokriti dvorani Atenskega olimpijskega kompleksa. \xc5\xbdrebanje skupin za turnir je bilo 31. januarja 2008 v hotelu Divani Caravel v Atenah._NEWLINE_Turnir je dolo\xc4\x8dil zadnje tri udele\xc5\xbeence olimpijskega turnirja v ko\xc5\xa1arki na olimpijadi v Pekingu. Za zadnje tri preostala mesta se je potegovalo 12 mo\xc5\xa1tev, ki so si udele\xc5\xbebo na turnirju priborila preko podro\xc4\x8dnih kvalifikacij vseh petih celin. Iz Afrike sta se uvrstili dve mo\xc5\xa1tvi (drugo in tretje uvr\xc5\xa1\xc4\x8deni), iz obeh Amerik so se uvrstila tri mo\xc5\xa1tva (tretje, \xc4\x8detrto in peto uvr\xc5\xa1\xc4\x8deni), iz Azije dve mo\xc5\xa1tvi (drugo in tretje uvr\xc5\xa1\xc4\x8deni), iz Evrope so se uvrstila \xc5\xa1tiri mo\xc5\xa1tva (\xc4\x8detrto, peto, \xc5\xa1esto in sedmo uvr\xc5\xa1\xc4\x8deni), iz Oceanije pa se je uvrstilo eno, drugo uvr\xc5\xa1\xc4\x8deno mo\xc5\xa1tvo._NEWLINE_12 mo\xc5\xa1tev je \xc5\xbereb razdelil v \xc5\xa1tiri skupine s po tremi mo\xc5\xa1tvi, ki so igrala vsak z vsakim. Prvouvr\xc5\xa1\xc4\x8deni mo\xc5\xa1tvi vsake skupine sta se uvrstili v drugi del tekmovanja na izpadanje. Na olimpijske igre v Pekingu sta se uvrstila zmagovalca polfinalnih tekem Gr\xc4\x8dija in Hrva\xc5\xa1ka ter zmagovalec tekme med pora\xc5\xbeencema obeh polfinalnih tekem, Nem\xc4\x8dija.'